Игнац Земмелвайс

И́гнац Зе́ммелвайсПрозвиско "Semmelweis" не пише ся зоз двоитым ss як в  weiss, але поуживать куртый суфикс -weis. Semmelweis означать "бѣлый жемлик". ( Ignaz Philipp Semmelweis ;  Semmelweis Ignác Fülöp; *1. юл 1818 – †13. август 1865) — быв мадярскый дохтор нѣмецкого походжѣня,Semmelweis Society International котрый е днесь узнаваный яко пионер антисептичных методох в медицинѣ. З тыма захранив живот тысяч родившых жен, за што го называють „захранця шѣстьнедѣльок“. 

Штудии, практика и объявлѣня
Зачав ся учити на правника на Вѣденьской универзитѣ, але тягла го медицина и перемѣнив факулту. В року 1844 зыскав ступень MUDr. (medicinae universae doctor) и в роках 1846–1849 працовав яко ассистент професора Клайна во Вѣденьской породной клиницѣ. Ту в року 1847 объявив, же породну горячку у родячых жен спричинять инфекция, и вызначив методы, якыма ся мож од ней захранити.Révai nagy lexikona.

Земмелвайс рекомендовав дохторам перед тым, як обзирати пациента, або о то вецей перед медицинскыма поступами добрѣ вымыти рукы зоз хлоровым вапном. Коли тото зачали додержовати, умертность жен на породну горячку в клиницѣ нараз упала зоз дотогдышных около 10% до 1–2%. Хоть практичный резултат быв очевидный, Земмелвайсова гипотеза, же нич инше, лем нестерилность може быти причинов инфекции, была неслыхано радикална и была высмѣвана дохторсков комунитов, понеже в тогдышных медицинскых теориях ся поважовало, же причины хворот овельо компликованѣйшы и у каждой жены индивидуалны. Наконець быв пропущеный зо свого мѣста в клиницѣ. Професор Клайн тыж вецей не мог довѣряти свому асистентови з Будина коли выяснило ся, же тот, хоть сам не быв участником револучных подѣй року 1848, але их схвальовав.

В року 1850 Земмелвайс зыскав габилитацию яко приватный професор курсу «теоретичного» породництва, але читати курс на Вѣденьской универзитѣ го не допустили.

Бой за идею
Земмелвайс одышов до Пешту, де оселив ся и достав мѣсто примаря на породном оддѣлѣню Шпиталя св. Роха, а од року 1855 тыж яко професор на Пештской универзитѣ преподавав породництво. 

Наконець аж в року 1861 опубликовав свою главну роботу, але и на тоту достав переважно негативны реакции. Земмелвайсова идея, хоть и приносила прекрасны практичны резултаты, не была прията тогдышнов науков, ани сам он не знав объяснити ей механизм, лем мог указати позитивны штатистикы умертности.

Земмелвайс быв побуреный безучастностьов колег, писав отворены писма, все май сердиты ведучым европскым фахманам, час од часу допущав ся и уражливого тона. Не годен быв говорити ни о чом иншом. Его окружѣня, включаючи и его жену, вѣровали, же зачала ся у него тяжка психична хворота. В року 1865 счаловали го навщивити Вѣдень, а там го умѣстили до психичной болницѣ в Деблингу, де умер о два тыжднѣ нато, як ся одгадуе, тяжко побитый стражами болницѣ.

Сучасный мадярскый криминалиста и писатель Ласло Гарамвелди проштудовав доступны документы и твердить, же Земмелвайс не быв психично хворый, лем быв тяжкого характера, а умер наслѣдком тяжкого побитя: в документах отворѣня мертволы зафиксовано, же мав переламаны кости, котры не были лѣчены.Garamvölgyi: Semmelweist meggyilkolták

Наслѣдство и честь памяти
Земмелвайсово наслѣдство заслужило приятя по цѣлому свѣту по вельо роках, коли Луи Пастер вывинув теорию о бактериалной природѣ хворот, яка теоретично объяснила его. Земмелвайс днесь признаный пионером заведжѣня антисептикы.

В честь его памяти названы: 
 медицинска универзита в Будапештѣ (Semmelweis Egyetem)
 Земмелвайсов музей истории медицины  в Будапештѣ
 Земмелвайсова женска клиника во Вѣдню
 Земмелвайсов шпиталь в Мишколцу
 мала планета (4170) Земмелвайс
 рефлекс Земмелвайса

Жерела и одказы
 Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 16, с. 744.
 Semmelweis Society International. "Dr Semmelweis' Biography". Одчитане: 2 September 2016.

 Референции 

Катеґорія:Медици